<classify> MTAWALA wa Ras al Khaimah, Shehe Saud Bin Saqr Al Qasimi, amemhakikishia Rais wa Zanzibar, Dk Ali Mohamed Shein kuwa Serikali yake itatoa ushirikiano katika kufanikisha utafutaji wa mafuta na gesi asilia kupitia mkataba uliosainiwa hapo.Shehe Saud Bin Saqr Al Qasimi alisema hayo alipozungumza na Dk. Shein, Ikulu mjini Zanzibar jana.Katika maelezo yake, Shehe Al Qasimi alisifu juhudi zinazoendelea kuchukuliwa na Serikali ya Mapinduzi ya Zanzibar kwa kushirikiana na Kampuni ya RAK GAS ya Ras al Khaimah katika kutekeleza mipango iliyopo ya utafutaji wa nishati hiyo.Alisema serikali ya Ras al Khaimah, itatekeleza ahadi iliyoitoa Januari mwaka huu wakati Shein alipotembelea nchi hiyo ya kushirikiana na Zanzibar kwa nyenzo na kitaalamu katika kujitayarisha kuingia katika uchumi wa mafuta na gesi asilia.Shehe Saud Bin Saqr Al Qasimi ambaye juzi aliungana na Rais Shein kushuhudia utiaji saini Mkataba wa Mgawanyo wa Uzalishaji wa Mafuta na Gesi Asilia, alisema hatua hiyo ni muhimu kwa kuzingatia kwamba nchi kadhaa duniani zinapata changamoto kwa kushindwa kujitayarisha vizuri katika kuipokea sekta hiyo.Kiongozi huyo alisifu juhudi zinazochukuliwa na Serikali ya Mapinduzi ya Zanzibar, kuendeleza sekta ya utalii.Aliahidi kwamba serikali yake itaendelea kutoa ushirikiano unaohitajika ili Zanzibar iweze kufikia malengo yake iliyojiwekea katika kuendeleza sekta hiyo.Nakuhakikishia kwamba nchi yangu itatumia uzoefu wake ulionao kwa kushirikiana na Zanzibar katika kuendeleza na kuimarisha sekta ya utalii nchini, alisema.Aliahidi kushirikiana katika sekta ya elimu ili kufikia malengo ya kuwa na wataalamu wa kutosha. Alisema nchi hiyo itasaidia nafasi za masomo kwa vijana wa Zanzibari.Alisema kwamba ziara yake hiyo inatoa fursa nzuri ya kuharakisha utekelezaji wa mambo mbalimbali, yaliyokubaliwa katika ziara aliyoifanya Dk. Shein mwezi Januari mwaka huu katika nchi za Falme za Kiarabu.Dk. Shein alieleza juhudi mbalimbali zinazochukuliwa na serikali kutekeleza mipango ya maendeleo ili kuimarisha ustawi wa wananchi.Dk. Shein aliitaja mipango ya Zanzibar ya kujenga bandari maalumu ya kusafirisha mafuta na gesi asilia kwa azma ya kurahisisha usafiri wa nishati hiyo ili kuondoa changamoto zilizopo hivi sasa za usafirishaji wa bidhaa na kujitayarisha na mipango ya hapo baadae.Serikali ya Mapinduzi ya Zanzibar ilitiliana saini makubaliano ya ugawaji wa uzalishaji wa mafuta na gesi na kampuni ya Rag Kas katika tukio ambalo lilihudhuriwa na mtawala wa Ras Al Khaimar, Shehe Saud Bin Saqr Al- Qasimi.Wakati huohuo, Serikali ya Mapinduzi ya Zanzibar imesema masomo ya fani ya udaktari na uhandisi wa mafuta na gesi, yamepewa kipaumbele kwa wanafunzi watakaochukua mikopo ya elimu ya juu.Waziri wa Elimu na Mafunzo ya Amali, Riziki Pembe Juma alisema masomo ya fani ya udaktari na uhandisi wa mambo ya mafuta na gesi, ndiyo vipaumbele vya Serikali ya Mapinduzi ya Zanzibar kwa wanafunzi watakaopewa mikopo na Bodi ya Elimu ya Juu.Akifafanua, alisema mahitaji ya madaktari bingwa bado ni makubwa kutokana na kuimarika kwa huduma za afya, ikiwemo ujenzi wa hospitali za vijijini.Tunahitaji madaktari bingwa katika fani mbalimbali kufuatia kuimarika kwa huduma za afya hadi vijijini Unguja na Pemba, alisema.Mapema, Mkurugenzi Mkuu wa Bodi ya Mikopo ya Elimu ya Juu, Iddi Khamis alisema tayari wanafunzi 300 wamepata mikopo kwa ajili ya muhula wa masomo.Alisema Sh bilioni 300 zimetumika kugharamia mikopo ya wanafunzi hao kwa masomo ya elimu ya juu katika vyuo vya ndani na nje ya nchi.Alisema kipaumbele cha mikopo hiyo ni serikali kupata wataalamu katika kada, ambazo upo uhaba mkubwa ikiwemo madaktari na wataalamu katika fani ya mafuta na gesi.Mikakati ya Serikali ya Mapinduzi ya Zanzibar ni kuwa na wataalamu wake wenyewe katika fani mbali mbali ambapo mahitaji sasa ni mafuta na gesi, alisema. Hatua hiyo itafungua milango ya mahitaji ya wataalamu wa sekta ya mafuta na gesi katika uzalishaji wa rasilimali hiyo nchini.  <topic>: kitaifa 